Mere end 4000 løbere og 2500 gående skal lørdag gennem Aalborg, når der igen afholdes Aalborg Halvmarathon og WALKin Nordjylland. Det betyder, at byens biltrafik gennem det meste af dagen bliver påvirket, og at man med fordel kan orientere sig hjemmefra om rutemulighederne, hvis der er lagt weekendplaner. Til formålet har arrangørerne udarbejdet et kort med et overblik over ruter og afspærringer. Løbet starter klokken 18.30, så de fleste ændringer af trafikken er gældende fra klokken 18 og slutter omkring klokken 21.30. Af kortet fremgår det dog, at der også er enkelte ændringer allerede fra middag og helt frem til klokken 02. Selvom de mange løbere og gående skal krydse Limfjorden, er det muligt at passere både Limfjordsbroen og tunnelen hele dagen. Aalborg Halvmarathon skriver på hjemmesiden , at de enkelte afspærringer flyttes så snart, det er muligt. I udsendelsen klokken 19.30 sender vi live fra tunnelen. I udsendelsen kan du også se et indslag om forberedelserne til det store løb.

Opsummering:
Det meste af lørdagen skal man være opmærksom på ændringer af trafikken i Aalborg.